Skade aan spoorstawe rede hoekom trein ontspoorArgieffoto Metrorail sê vanoggend se treinontsporing naby Boksburg in Ekurhuleni is veroorsaak deur die diefstal van belangrike infrastruktuurkomponente. Maroela Media het vroeër berig trein 0304 was op pad na Springs toe dit omstreeks 04:20 by die Angelo-treinstasie ontspoor het. Niemand is beseer nie. Slegs een trein op ŉ slag kan intussen tussen die Germiston-sentraal-stasie en die Oos-Rand-stasie ry. “Die herstelwerk aan 216 beskadigde spoorstawe is onderweg en sal teen môremiddag (Woensdag) afgehandel wees,” het Lillian Mofokeng, Metrorail-woordvoerder, gesê. Metrorail het die diefstal ten sterkste veroordeel. “Die geraamde koste van die skade beloop ŉ miljoen rand vir herstelwerk, maar die uitwerking op klante wat staatmaak op spoorvervoer om by die werk uit te kom, is enorm,” het Mofokeng gesê. Metrorail het ŉ beroep op mense gedoen om saam met wetstoepassingsagentskappe te werk om voorvalle soos dié te voorkom. Metrorail het pendelaars én werkgewers ook vir die ongerief om verskoning gevra.